**Statut Građanskog pokreta URA**

1. OPŠTE ODREDBE

**Član 1**

Ovim Statutom politička partija “Građanski pokret URA” (u daljem tekstu: Partija), uređuje sve bitne odnose koji su od značaja za političko djelovanje, unutrašnje i teritorijalno organizovanje, postupak odlučivanja, komunikaciju sa javnošću i ukupan politički rad u skladu sa zakonima i programskim načelima Partije.

Izrazi koji se u ovom Statutu koriste za fizička lica u muškom rodu podrazumijevaju iste izraze u ženskom rodu, u skladu sa načelom rodne ravnopravnosti.

**Član 2**

Građanski pokret URA je politička organizacija slobodnih, odgovornih i samostalnih članova koja svoje djelovanje zasniva na principima građanske države i društva, održivog razvoja i zaštite životne sredine, javnosti i otvorenosti i načelima demokratije, rodne ravnopravnosti i poboljšanja položaja mladih.

**Član 3**

Partija djeluje u skladu sa Ustavom i zakonima Crne Gore, a svoje djelovanje zasniva na političkim načelima i ciljevima sadržanim u Programu, Statutu i drugim dokumentima programskog karaktera.

**Član 4**

Statutom Partije se uređuju:

1. naziv, skraćeni naziv, oznaka i sjedište Partije;
2. osnovni programski ciljevi Partije;
3. sastav, ovlašćenja, način odlučivanja i mandat organa Partije;
4. procedura odlučivanja o kandidovanju i načinu izbora organa Partije;
5. teritorijalna i unutrašnja organizacija Partije;
6. način prijema i isključenja članova Partije;
7. prava i obaveze članova Partije;
8. procedura utvrđivanja kandidata u postupku izbora organa vlasti;
9. način obezbjeđenja afirmativne akcije radi ostvarenja ravnopravnosti polova u postupku izbora organa Partije;
10. odgovornost za materijalno i finansijsko poslovanje Partije;
11. postupak odlučivanja u slučaju spajanja Partije;
12. postupak donošenja odluke o udruživanju u saveze partija (koalicije);
13. postupak donošenja odluke o učlanjenju u međunarodne organizacije;
14. postupak odlučivanja o prestanku rada Partije;
15. postupak odlučivanja o imovini Partije u slučaju prestanka rada Partije ili spajanja Partije;
16. postupak promjene Statuta;
17. način ostvarivanja javnosti rada Partije.

**Član 5**

Naziv Partije je: “Građanski pokret URA”.

Skraćeni naziv Partije je: “URA”.

U političkom djelovanju i pravnom prometu, uz puni naziv, koristi se i skraćeni naziv partije.

**Član 6**

Partija djeluje na području Crne Gore.

Sjedište Partije je u Podgorici.

**Član 7**

Partija ima svojstvo jedinstvenog pravnog lica.

URA je upisana u registar političkih partija (Rješenjem MUP broj 01-UPI-006/16-3419/4 od 01. avgusta 2016. godine) koji se vodi u nadležnom državnom organu Crne Gore.

**Član 8**

Partiju predstavlja i zastupa predsjednik.

Predsjednik Partije može ovlastiti druge osobe da u pojedinim oblastima zastupaju i predstavljaju Partiju u skladu sa ovim Statutom.

**Član 9**

Partija ima svoj znak i zastavu.

Znak se sastoji od latiničnog natpisa “URA” oko kojeg se nalazi okvir koji se, simbolično, ne završava. Znak je predstavljen kao pečat, a u sklopu okvira je natpis “građanski pokret”. Čitav znak je blago zakrivljen uzlazno, sa lijeva na desno, pod uglom ne većim od 20°.

Zastava Partije je pravougaonog oblika u čijoj se sredini nalazi znak Partije koji je opisan u stavu 2 ovog člana.

Znak i zastava koriste se u različitim varijantama (bojama) saglasno vizuelnom identitetu Partije i knjizi standarda.

Osnovne boje Partije su zelena, tamnoplava i ljubičasta.

Znak Partije zaštićen je ovim stranačkim aktom.

**Član 10**

Partija ima pečat.

Pečat je okruglog oblika, sa tekstom ispisanim po obodu kruga latinicom: GRAĐANSKI POKRET. U sredini pečata je znak Partije.

Korišćenje i čuvanje pečata Partije utvrđuje se posebnom odlukom Glavnog odbora Partije.

Pečati opštinskih odbora, pored elemenata iz stava 2 ovog člana, po obodu pored naziva “GRAĐANSKI POKRET” sadrže i natpis odbora na koje se odnose.

**Član 11**

Rad i djelovanje Partije su javni. Javnost rada i djelovanje članstva, organa i Partije u cjelini ostvaruje se na javnim skupovima, tribinama, učešćem na okruglim stolovima i na druge načine.

Javno djelovanje Partije omogućuje se i sjednicama i sastancima organa Partije otvorenim za javnost, konferencijama za novinare, izjavama i saopštenjima za javnost.

Javnost rada Partije obezbjeđuje se i putem prezentacije na internet stranici partije, kao i putem prezentacija na društvenim mrežama.

Organi Partije mogu raspravljati i odlučivati bez prisustva javnosti o unutarstranačkim i drugim pitanjima.

Rad organa Partije na državnom i opštinskom nivou može biti otvoren za javnost odlukom ovih organa.

**Član 12**

URA je građanska i demokratska partija slobodnih i odgovornih članova koji djeluju radi ostvarivanja sljedećih programskih načela i ciljeva:

* da su sloboda govora i slobodno izražavanje misli, nepovrediva ljudska prava;
* države zasnovane na građanskom društvu, demokratskoj, antifašističkoj i sekularnoj zajednici;
* zalaganja za smjenjivu vlast i afirmaciju demokratskih promjena, što je preduslov za slobodan razvoj i opšti društveni napredak;
* vladavinu prava i pravedne države, zaštite individualnih i kolektivnih prava građana, nezavisno od njihovog političkog uvjerenja, vjerske i nacionalne pripadnosti, pola i socijalnog stanja;
* odgovorne i racionalne države i socijalno uravnoteženog društva;
* dinamičnog i ravnomjernog privredni i društveni razvoj, zaštitu životne sredine i promovisanje zelene ekonomije;
* raskida sa ekonomskom politikom koja je dovela do izražene socijalne diferencijacije i enormnih dugova, te stvorila jaz između privilegovane i ekstremne manjine bogatih, slabog i nesigurnog srednjeg sloja i većine građana koja se bori sa siromaštvom;
* garantovanja prava ljudi na zdravstvenu zaštitu, obrazovanje, socijalnu zaštitu, radna, porodična i druga prava;
* podrške procesu usvajanja evroatlantskih vrijednosti i odanost prijateljstvu i saradnji među državama i narodima;
* afirmacije slobodarske tradicije, vjekovne državnosti i antifašističkog nasljeđa Crne Gore;
* posvećenosti obrazovanoj, naučnoj i ekonomski održivoj zajednici koja kao takva jedino može računati na dugoročan razvoj i napredak;
* spremnosti na saradnju, savezništvo i dijalog sa svim partijama, udruženjima, socijalnim grupama i pojedincima koji su posvećeni stabilnosti i prosperitetu Crne Gore.

2. ČLANSTVO

**Član 13**

Član Partije može postati svaki punoljetan građanin, koji dobrovoljno potpiše pristupnicu Partije (štampanu ili elektronsku) i prihvati Statut i Program Partije.

Izuzetno od stava 2 ovog člana, Predsjedništvo Partije u cilju zaštite ugleda i digniteta Partije može donijeti odluku o odbijanju prijema u članstvo. Odluka mora biti obrazložena i dostavljena u roku od 8 dana od dana donošenja licu čiji je prijem u članstvo odbijen.

Na tu odluku, isto lice može podnijeti prigovor Statutarnoj komisiji. Rok za podnošenje prigovora je 15 dana od dana prijema Odluke o odbijanju prijema u članstvo. Statutarna komisija je dužna da u roku od 15 dana od dana prijema prigovora donese konačnu Odluku.

Član Partije dužan je da dostavi sljedeće podatke: ime i prezime, adresu i prebivalište, e-mail adresu i broj telefona.

Svi članovi Partije su ravnopravni, bez obzira na polnu, rasnu, vjersku, seksualnu, nacionalnu i svaku drugu pripadnost i orijentaciju.

Partija će težiti i biti posvećena tome da najmanje trećina njenih članova u svim organima i tijelima budu mladi do 30 godina i žene.

Član URA ne može biti član druge političke partije sa sjedištem u Crnoj Gori.

Članstvo u Partiji je individualno.

**Član 14**

Centralni registar članova Partije se vodi na nivou države u Centrali Partije u elektronskoj formi. Opštinski odbori Partije evidentiraju sve članove Partije na opštinskim nivoima.

Partija može evidentirati i sva lica koja u svojstvu prijatelja i simpatizera (podržavalaca Partije) doprinose njenom djelovanju.

Centralni registrar članova Partije vodiće se shodno propisima kojima se propisuje zaštita ličnih podataka.

Centralni registar iz stava 2 ovog člana bliže utvrđuje Izvršni odbor Partije.

Članu partije nakon upisa u Registar članova izdaje se članska karta. Izgled i sadržinu članske karte utvrđuje Izvršni odbor Partije.

**Član 15**

Član Partije dužan je djelovati na promociji i ostvarivanju programskih načela i ciljeva Partije, poštovati Statut Partije i čuvati njen ugled i imovinu.

Član Partije ima pravo da:

* učestvuje u radu organa Partije;
* slobodno iznosi svoje prijedloge i mišljenja;
* bira i bude biran u sve organe Partije;
* zahtijeva tumačenje Statuta i drugih partijskih akata i dokumenata od strane nadležnih organa;
* ostvaruje i druga prava predviđena Statutom i opštinskim aktima Partije.

**Član 16**

Svaki član Partije može plaćati godišnju članarinu, u iznosu ne manjem od 12 eura, o čemu se vodi posebna evidencija.

Odluku o plaćanju članarine donosi Predsjedništvo Partije do kraja decembra tekuće godine za narednu godinu.

Član može davati materijalnu podršku u vidu donacija, priloga i drugih materijalnih i nematerijalnih pomoći Partiji, a shodno važećim propisima.

**Član 17**

Osnov partijske odgovornosti predstavlja neizvršenje obaveza iz člana 15 ovog Statuta.

Nepoštovanjem navedenih odredaba, član ne doprinosi ostvarivanju interesa Partije, što se razmatra u postupku pred Sudom časti.

Protiv člana čije je ponašanje i djelovanje usmjereno protiv odluka partijskih organa ili koji nečasnim djelima i grubim postupcima krši Statut, programska načela i ciljeve Partije, te na taj način šteti ugledu Partije, sprovodi se disciplinski postupak.

Disciplinske mjere su pisana opomena i isključenje iz članstva Partije.

Način sprovođenja i mjere koje se mogu izreći u disciplinskom postupku bliže uređuje Pravilnik o disciplinskoj odgovornosti, koji usvaja Glavni odbor, na prijedlog Predsjedništva.

**Član 18**

Osim nastupanjem zakonskih pretpostavki, članstvo u Partiji prestaje:

* istupanjem iz članstva;
* brisanjem iz registra članova;
* isključenjem iz članstva i brisanjem iz registra članova.

**Član 19**

Istupanjem iz članstva, članstvo prestaje voljom dotadašnjeg člana na osnovu njegove pisane izjave ili činom vraćanja članske karte opštinskom, odnosno gradskom odboru kojem pripada ili administrativno-tehničkom sekretarijatu Partije, odnosno Centrali Partije.

**Član 20**

Brisanje iz registra članova Partije nastaje smrću člana.

Odluku o brisanju iz registra članova donosi opštinski, odnosno gradski odbor kojem pripada ili Centrala Partije.

**Član 21**

Osnov za pokretanje disciplinske mjere isključenja iz članstva Partije, definisan je članom 17 ovog Statuta.

Prijedlog za isključenje, sa obrazloženjem i navođenjem konkretnih razloga (zbog kojih se predlaže isključenje), može podnijeti svaki član ili organ Partije, Predsjedništvu pisanim putem.

Odluku o isključenju iz članstva donosi Predsjedništvo.

Na odluku o isključenju, član može, u roku od 15 dana od prijema odluke, podnijeti žalbu.

Odluku po žalbi, na odluku o isključenju iz članstva, donosi Sud časti u roku od 30 dana od prijema žalbe, uz prethodno pribavljeno mišljenje Statutarne komisije.

**Član 22**

Isključeni član može podnijeti zahtjev za ponovni prijem u članstvo. Zahtjev se podnosi Predsjedništvu partije, uz prethodno mišljenje opštinskog, odnosno gradskog odbora.

Zahtjev za ponovni prijem ne može se podnijeti prije nego što protekne godinu dana od dana donošenja konačne odluke o isključenju iz Partije.

Predsjedništvo je dužno donijeti odluku o zahtjevu za ponovni prijem, u roku od 30 dana od primanja zahtjeva.

**Član 23**

Članovi Partije koji se ne slažu sa odlukom većine, imaju pravo da svoje mišljenje zastupaju i brane u okviru organa Partije.

Član Partije ne može biti pozvan na odgovornost zbog iznijetog mišljenja ili glasanja u okviru organa Partije.

Grupa od 1/3 članova svih organa Partije, ima pravo da traži reviziju odluke od strane višeg organa partije.

**Član 24**

Kao saradnici u aktivnostima Partije mogu učestvovati simpatizeri Partije, koji po pozivu mogu učestvovati i na sjednicama radnih tijela Partije, bez prava odlučivanja.

2.1 Počasno članstvo

**Član 25**

Status počasnog člana može biti dodijeljen osobi zaslužnoj za razvoj Partije. Na obrazloženi prijedlog Predsjedništva partije, odluku o dodjeli statusa počasnog člana donosi Glavni odbor Partije.

Počasni članovi mogu, po pozivu, učestovati na sjednicama radnih organa partije, ali bez prava odlučivanja.

3. ORGANIZACIJA PARTIJE

**Član 26**

Partija je organizovana na teritorijalnom principu.

Partija ima organe na mjesnom području, u Glavnom gradu, Prijestonici, opštinama, Gradskoj opštini u okviru Glavnog grada i na državnom nivou.

**Član 27**

Članovi Partije mogu se organizovati i po interesnoj osnovi u forume, savjete, sekretarijate i druge stručne timove.

Forumi Partije osnivaju se za posebne interesne društvene skupine.

Savjeti, sekretarijati i drugi stručni timovi osnivaju se za pojedina područja političkog i društvenog djelovanja.

3.1. Organi na državnom nivou

**Član 28**

Organi Partije na državnom nivou su:

1. Kongres;
2. Glavni odbor;
3. Predsjedništvo;
4. Medijski tim;
5. Politički savjet;
6. Izvršni odbor;
7. Statutarna komisija;
8. Nadzorni odbor;
9. Sud časti.

3.1.1.Kongres

**Član 29**

Kongres je najviši organ Partije.

Kongres sačinjavaju delegati izabrani u skladu sa kriterijumima koje utvrđuje Glavni odbor.

Kongres Partije može biti redovni i vanredni.

Redovni kongres je izborni, saziva se i održava jednom u četiri godine. Na prijedlog Predsjedništva, Glavni odbor donosi odluku o sazivanju Kongresa.

Odlukom se utvrđuje broj delegata i prijedlog dnevnog reda, datum i mjesto održavanja Kongresa. Odluka Glavnog odbora sadrži i Statutom definisane izvještaje o radu koje razmatra Kongres.

Vanredni Kongres može biti izborni i programski.

Vanredni Kongres održava se na zahtjev predsjednika, na zahtjev 2/3 članova Glavnog odbora ili najmanje 1/2 opštinskih odbora, ili po prestanku mandata predsjednika Partije.

Vanredni Kongres saziva se u roku od 30 dana od sticanja uslova za njegovo održavanje i isti se mora održati u roku od 30 dana od dana sazivanja.

Sjednicom Kongresa predsjedava Radno predsjedništvo. Radno predsjedništvo i Predsjednika istog, bira Kongres na početku zasijedanja, a na prijedlog predsjednika partije.

Kongres partije ima svečani i radni dio.

**Član** **30**

Kongres čine:

* predsjednik Partije;
* potpredsjednici Partije;
* članovi Predsjedništva partije;
* članovi Glavnog odbora;
* članovi Izvršnog odbora;
* članovi Suda časti, Nadzornog odbora, Statutarne komisije;
* šef Medijskog tima;
* predsjednik Političkog savjeta;
* predsjednici opštinskih i gradskih odbora partije;
* politički direktor;
* izvršni direktor partije;
* generalni sekretar;
* portparol;
* menadžer;
* predsjednica Foruma žena;
* predsjednik Foruma mladih;
* izabrani predstavnici opštinskih organizacija, prema kvoti koju utvrdi Glavni odbor.

Ukupan broj delegata Kongresa, najmanje 30 dana prije održavanja, Odlukom utvrđuje Glavni odbor.

**Član 31**

Nadležnosti Kongresa:

* donosi Program Partije i Statut partije, i usvaja njihove izmjene i dopune;
* donosi deklaracije, utvrđuje političke preporuke i druga dokumenta od strateškog značaja za rad Partije;
* bira i razrješava predsjednika Partije;
* bira i razrješava potpredsjednike Partije;
* bira i razrješava članove Nadzornog odbora i Statutarne komisije;
* bira Radno predsjedništvo i njegovog predsjednika, na prijedlog predsjednika Partije;
* bira Verifikacionu komisiju i njenog predsjednika, na prijedlog predsjednika Partije;
* razmatra i usvaja izvještaje o radu predsjednika, Glavnog odbora i Nadzornog odbora;
* donosi Poslovnik o radu Kongresa;
* razmatra ostala pitanja vezana za djelovanje Partije.

**Član 32**

Kongres može pravno valjano odlučivati ukoliko mu prisustvuje najmanje 2/3 od ukupnog broja delegata Kongresa, a odluke donosi natpolovičnom većinom glasova prisutnih delegata.

Ukoliko o istom predmetu postoji više prijedloga, usvojenim se smatra onaj prijedlog koji dobije najveći broj glasova prisutnih delegata.

Statut i Program Partije prihvataju se natpolovičnom većinom glasova ukupnog broja delegata.

**Član 33**

Članovi svih organa Partije biraju se tajnim glasanjem.

Kongres javnim glasanjem bira radna tijela Kongresa.

Radna komisija na početku radnog dijela Kongresa može predložiti da se organi Partije biraju javnim glasanjem, o čemu glasaju članovi Kongresa.

**Član 34**

Prilikom kandidovanja za članstvo u organima Partije, treba voditi računa da odražavaju teritorijalnu, polnu, starosnu, nacionalnu i socijalnu zastupljenost.

Prilikom kandidovanja za organe Partije, uvažava se, koliko je moguće, srazmjerna zastupljenost od najmanje 30% predstavnika manje zastupljenog pola i najmanje 30% predstavnika mladih.

U postupku kandidovanja za sve organe Partije, uvažava se, u mjeri mogućeg, princip dekumulacije funkcija i dužnosti kandidata.

**Član 35**

Odredbe o načinu i postupku izbora kandidata za članstvo u organima Partije utvrđuju se Pravilnikom o kandidovanju i izboru kandidata za organe Partije.

3.1.2. Glavni odbor

**Član 36**

Glavni odbor je naviši organ upravljanja Partijom između dva Kongresa.

Glavni odbor čine:

* predsjednik Partije;
* potpredsjednici Partije;
* članovi Predsjedništva Partije;
* politički direktor;
* šef Medijskog tima;
* izvršni direktor;
* generalni sekretar;
* predsjednici gradskih odbora;
* predsjednik Poslaničkog kluba i poslanici Partije;
* nosioci najvećih funkcija na državnom i opštinskom nivou iz reda partije;
* predsjednik Foruma mladih;
* predsjednica Foruma žena;
* portparol;
* povjerenici inicijalnih gradskih odbora;
* dopunski predstavnici opštinskih, gradskih odbora u srazmjeri koju Glavni odbor utvrđuje posebnom odlukom, u skladu sa objektivnim kriterijumima (broj upisanih birača u opštini, broj članova odbora, rezultat na posljednjim izborima).

Glavni odbor konstatuje članstvo u Glavnom odboru po funkciji na prvoj narednoj sjednici nakon izbora, odnosno imenovanja člana Partije na neku od funkcija iz prethodnog stava ovog člana.

Broj članova Glavnog odbora je neparan.

Mandat izabranih članova Glavnog odbora je četiri godine.

**Član 37**

Glavni odbor:

* utvrđuje i vodi politiku Partije, na osnovama Programa Partije utvrđenog na Kongresu;
* bira članove Predsjedništva, koji nisu članovi po funkciji;
* bira i razrješava šefa Medijskog tima, na prijedlog predsjednika;
* bira i razrješava izvršnog direktora, na prijedlog predsjednika;
* bira i razrješava generalnog sekretara partije, na prijedlog predsjednika;
* bira i razrješava političkog direktora, na prijedlog predsjednika;
* razmatra i daje preporuke za unapređenje partijske infrastrukture;
* razmatra i daje preporuke povodom tekuće i strateške politike Partije;
* saziva redovni i vanredni Kongres, na prijedlog Predsjedništva;
* utvrđuje prijedlog dokumenata za Kongres;
* odlukom definiše broj delegata, dnevni red, datum i vrijeme održavanja Kongresa, na prijedlog Predsjedništva;
* razrješava potpredsjednike partije većinom glasova od ukupnog broja članova Glavnog odbora, na prijedlog predsjednika, 1/3 Opštinskih odbora ili 1/3 članova Glavnog odbora;
* odgovoran je za sprovođenje odluka Kongresa;
* utvrđuje izmjene i dopune Programa Partije i Statuta;
* usvaja finansijski plan Partije za narednu godinu;
* razmatra finansijski izvještaj Partije za prethodnu godinu;
* odlučuje o izvještaju Nadzornog odbora o kontroli finansijskog poslovanja Partije;
* usvaja državnu listu kandidata za poslanike u Skupštini Crne Gore i kandidate za nosioce funkcija izvršne vlasti na državnom nivou;
* verifikuje listu kandidata za odbornike na opštinskom nivou;
* analizira rezultate izbora;
* predlaže Kongresu izbor članova Nadzornog odbora i Statutarne komisije;
* utvrđuje prijedlog kandidata za predsjednika i potpredsjednike Partije, na prijedlog opštinskih i inicijalnih odbora Partije, u skladu sa Statutom i Pravilnikom;
* utvrđuje naziv liste za izbor poslanika u Skupštini Crne Gore;
* donosi odluku o članstvu u međunarodnim organizacijama;
* razmatra godišnje izvještaje o radu poslanika u Skupštini Crne Gore;
* usvaja Pravilnik o disciplinskom postupku na prijedlog Statutarne komisije;
* donosi Poslovnik o radu Glavnog odbora i druge opšte akte iz svoje nadležnosti;
* raspušta opštinske odbore ukoliko utvrdi da djeluje suprotno politici i interesima Partije;
* donosi odluku o formiranju komisijia i drugih radnih tijela čiji članovi ne moraju biti članovi Glavnog odbora.
* bira i razrješava članove Suda časti, na prijedlog Predsjedništva;
* odlučuje o stupanju u predizborne i postizborne koalicije sa drugim političkim subjektima na državnom nivou;
* obavlja druge poslove u skladu sa Statutom i opštim aktima Partije.

Izuzetno, Glavni odbor može, većinom glasova od ukupnog broja članova na prijedlog Predsjedništva, predsjednika, 1/2 opštinskih odbora ili 2/3 članova Glavnog odbora, izabrati novog potpredsjednika Partije. Mandat, na ovaj način, izabranom potpredsjedniku, traje do prvog narednog izbornog Kongresa.

Izuzetno, Glavni odbor može 2/3 većinom, na prijedlog Predsjedništva, opštinskih odbora ili 2/3 članova Glavnog odbora zatražiti od poslanika ili odbornika, čiji je mandat ostvaren sa liste Građanskog pokreta URA, da isti ustupi narednom sa liste kandidata. Ova norma primjenjuje se u slučaju grubih povreda Statuta, Programa Partije ili nepoštovanja odluka Glavnog odbora.

Glavni odbor može, na prijedlog Predsjedništva ili predsjednika, 2/3 većinom da izabere novog člana.

Ukupan broj članova izabranih na ovaj način ne može biti veći od 20% članova Glavnog odbora po funkciji i članova Glavnog odbora koji se biraju po kvotama opštinskih odbora.

Pojedine poslove iz svoje nadležnosti Glavni odbor može delegirati drugim organima Partije.

**Član 38**

Sjednice Glavnog odbora saziva predsjednik Partije, najmanje 7 dana prije održavanja sjednice. Izuzetno, sjednice Glavnog odbora se mogu sazvati u roku kraćem od 7 dana.

U slučaju potrebe, sjednice Glavnog odbora mogu biti elektronske.

Elektronska sjednica Glavnog odbora se saziva slanjem prijedloga dnevnog reda i prijedloga drugih akata članovima Glavnog odbora, elektronskim putem za šta je zadužen generalni sekretar Partije.

Sjednice Glavnog odbora održavaju se najmanje četiri puta godišnje.

Sjednicom Glavnog odbora predsjedava predsjednik Partije.

**Član 39**

Na zahtjev 1/3 članova Glavnog odbora, predsjednik Partije dužan je sazvati sjednicu Glavnog odbora najkasnije u roku od 20 dana, od dana prijema zahtjeva.

Zahtjev za sazivanje vanredne sjednice Glavnog odbora mora sadržati prijedlog dnevnog reda i materijale za rad.

Ukoliko predsjednik ne želi ili nije u mogućnosti da sazove sjednicu u navedenom roku, sjednicu može sazvati i njom predsjedavati potpredsjednik Partije, koga za to ovlasti 1/3 od ukupnog broja članova Glavnog odbora.

**Član 40**

Glavni odbor donosi odluke ako sjednici prisustvuje većina od ukupnog broja članova. Odluke se donose natpolovičnom većinom prisutnih članova osim ako je ovim Statutom regulisano drugačije.

Glavni odbor o svim pitanjima odlučuje javno, sem ukoliko ne odluči da se o nekim pitanjima izjasni na tajnom glasanju.

3.1.3. Predsjednik

**Član 41**

Predsjednik zastupa i predstavlja Partiju u javnosti.

Mandat predsjednika traje četiri godine.

Predsjednik Partije za svoj rad odgovara Kongresu i Glavnom odboru.

Kandidate za predsjednika utvrđuje Glavni odbor, na prijedlog opštinskih odbora i gradskog odbora a u skladu sa Statutom Partije i Pravilima o kandidovanju i izboru kandidata za organe Partije. Najviše tri kandidata za predsjednika Partije, koji dobiju najveću podršku opštinskih organizacija, učestvuju u izbornom procesu u skladu sa Statutom Partije i Pravilima o kandidovanju i izboru kandidata za organe Partije.

Predsjednik Partije postaje kandidat koji dobije najveći broj glasova uz uslov da je za njega glasalo više od polovine delegata na Kongresu.

Predsjednika Partije mogu birati neposredno članovi Partije u skladu sa Statutom i Pravilima o kandidovanju i izboru kandidata za organe Partije koje donosi Glavni odbor. Ukoliko se steknu uslovi Glavni odbor može donijeti odluku da predsjdenika Partije biraju neposredno svi registrovani članovi Partije.

Ako nijedan kandidat ne dobije natpolovičnu većinu, izbor se ponavlja. Na ponovljenom izboru pravo da budu birani imaju dva kandidata koji su u prvom krugu glasanja dobili najviše glasova.

Ako neko od kandidata koji su dobili više glasova odustane, pravo da učestvuje u drugom krugu glasanja stiče kandidat koji je sljedeći po broju dobijenih glasova .

**Član 42**

Ukoliko ni nakon dva kruga glasanja ni jedan kandidat ne dobije potrebnu većinu, Kongres prekida rad na rok od 40 dana, radi ponavljanja procesa.

**Član 43**

Predsjednik:

* predstavlja i zastupa Partiju u skladu sa Statutom i Programom Partije;
* vodi tekuću politiku Partije između dvije sjednice Glavnog odbora;
* rukovodi radom Predsjedništva;
* rukovodi radom Kolegijuma;
* saziva i predsjedava sjednicama Glavnog odbora;
* nakon konsultacija sa potpredsjednicima i opštinskim odborima predlaže Glavnom odboru izbornu listu kandidata za poslanike u Skupštini Crne Gore;
* koordinira saradnju svih organa Partije;
* predlaže Glavnom odboru izborni program za parlamentarne i predsjedničke izbore nakon konsultacija sa Predsjedništvom i opštinskim odborima Partije;
* Predlaže Glavnom odboru članove Predsjedništava koji nisu po funkciji članovi Predsjedništva;
* predlaže Glavnom odboru kandidate za šefa Medijskog tima, generalnog sekretara, političkog direktora partije, izvršnog direktora;
* saziva Kongres na osnovu Statuta ili kada ocijeni da je to neophodno zbog grubog narušavanja statutarnih i programskih odredbi;
* daje punomoćje za zastupanje Partije;
* obavlja druge poslove u skladu sa ovim Statutom.

Kolegijum je tijelo konsultativno-operativnog karaktera, koje se formira na prijedlog predsjednika Partije, kojeg čine članovi po funkciji: predsjednik partije; potpredsjednici Partije; generalni sekretar; šef Medijskog tima; politički direktor; izvršni direktor; portparol, i drugi članovi koje predsjednik predloži.

3.1.4. Potpredsjednik

**Član 44**

Potpredsjednici Partije zamjenjuju predsjednika Partije u slučaju njegove spriječenosti za rad ili odsutnosti.

Partija ima najmanje dva potpredsjednika.

U slučaju da Partija imenuje veći broj potpredsjednika, najmanje jedan od potpredsjednika mora biti pripadnik manje zastupljenog pola.

Na prijedlog predsjednika Partije, Predsjedništvo može zadužiti potpredsjednika za pojedine programske oblasti.

Ukoliko potpredsjednik postupa suprotno Programu Partije ili Statutu, predsjednik Partije, 1/2 opštinskih odbora ili 1/3 članova Glavnog odbora mogu podnijeti prijedlog Glavnom odboru za njegovo razrješenje. Prijedlog za razrješenje potpredsjednika usvojen je ukoliko za njega glasa većina od ukupnog broja članova Glavnog odbora.

Izuzetno, u slučaju razrješenja ili ostavke potpredsjednika, Glavni odbor može, 2/3 većinom glasova na prijedlog predsjednika, Predsjedništva ili 2/3 članova Glavnog odbora, izabrati novog potpredsjednika Partije. Mandat, na ovaj način, izabranom potpredsjedniku, traje do narednog izbornog Kongresa.

Predsjednik, u slučaju svoje spriječenosti ili odsutnosti, određuje potpredsjednika koji će obavljati dužnosti zamjenika predsjednika.

Broj predloženih kandidata za potpredsjednike, način predlaganja i bliže kriterijume za izbor potpredsjednika, prije održavanja Kongresa definiše Glavni odbor, posebnom odlukom.

**Član 45**

Potpredsjednik:

* predstavlja Partiju u javnosti;
* zajedno sa predsjednikom, vodi tekuću politiku partije između dvije sjednice Predsjedništva;
* učestvuje u radu Predsjedništva;
* u dogovoru sa predsjednikom, preuzima koordinaciju tekućih aktivnosti u Partiji;
* prati, analizira i javno promoviše javne politike iz oblasti svog djelovanja;
* daje incijative, preporuke i sugestije Predsjedništvu vezane za resornu politiku;
* svojim stručnim savjetima učestvuje u radu Poslaničkog kluba;
* vrši sve obaveze predviđene ovim Statutom i drugim aktima Partije.

Mandat potpredsjedniku traje četiri godine, sa pravom reizbora.

3.1.5. Predsjedništvo

**Član 46**

Predsjedništvo je najviši politički organ partije između sjednica Glavnog odbora.

Kandidate za članove Predsjedništva koji po funkciji nisu članovi Predsjedništva, predlaže predsjednik partije a bira Glavni odbor većinom glasova prisutnih članova.

**Član 47**

Predsjedništvo se sastoji od najviše 31 člana sa pravom glasa. Broj članova Predsjedništva mora biti neparan.

Članovi Predsjedništva po funkciji su:

* predsjednik;
* potpredsjednici;
* šef Medijskog tima;
* izvršni direktor;
* predsjednik Političkog savjeta;
* predsjednik Poslaničkog kluba;
* politički direktor;
* generalni sekretar Partije;
* predsjednica Foruma žena;
* predsjednik Foruma mladih;

Sjednice Predsjedništva mogu biti proširene prisustvom predstavnika drugih organa Partije, po pozivu predsjednika. Pozvani predstavnici učestvuju u radu Predsjedništva, ali bez prava odlučivanja.

Sjednicama Predsjedništva obavezno prisustvuje i portparol i poslanici Partije, ali bez prava odlučivanja.

**Član 48**

Predsjednik Partije saziva sjednice, predsjedava i rukovodi radom Predsjedništva.

Predsjedništvo punovažno zasijeda ukoliko mu prisustvuje većina od ukupnog broja članova.

Svoje odluke, Predsjedništvo donosi većinom glasova prisutnih članova.

U slučaju spriječenosti predsjednika da saziva sjednicu, Predsjedništvo saziva potpredsjednik u skladu sa Poslovnikom o radu Predsjedništva.

Sjednice Predsjedništva održavaju se po potrebi, a najmanje 8 puta u toku godine.

**Član 49**

Predsjedništvo:

* utvrđuje i vodi politiku partije na osnovu odluka Kongresa i Glavnog odbora;
* priprema i predlaže akte Glavnom odboru;
* na prijedlog ovlašćenih rukovodilaca, definiše strateške okvire i planove za vođenje javnih politika Partije;
* bira i razrješava članove Političkog savjeta;
* bira i razrješava portparola;
* razmatra ključna unutrašnja i spoljnopolitička pitanja i definiše centralnu politiku Partije;
* predlaže Glavnom odboru sazivanje redovnog i vanrednog Kongresa;
* raspolaže imovinom Partije, u skladu sa Zakonom, Statutom i drugim opštim aktima;
* predlaže Glavnom odboru članove Suda časti;
* utvrđuje resorna zaduženja potpredsjednika;
* donosi odluku o isključenju iz Partije;
* raspušta opštinske organizacije i imenuje povjerenike u slučaju grubog kršenja programskih principa Partije;
* daje saglasnost na listu kandidata za najveće funkcije na opštinskom nivou;
* daje saglasnost na sklapanje predizbornih i postizbornih koalicija na opštinskom nivou;
* donosi Poslovnik o svom radu;
* donosi odluku o plaćanju članarina;

Predsjedništvo partije može, na prijedlog predsjednika, donijeti Odluku o formiranju Političke akademije. Odlukom Predsjedništva se bliže određuje definicija, cilj i karakter Političke akademije.

Predsjedništvo može, na prijedlog predsjednika, Glavnom odboru predložiti novog člana Predsjedništva.

3.1.6. Medijski tim

**Član 50**

Medijski tim:

* predlaže komunikacionu strategiju Predsjedništvu;
* koordinira medijske aktivnosti i Predsjedništvu predlaže plan političko-medijskog djelovanja;
* izvještava javnost o radu Partije;
* prati način izvještavanja štampanih i elektronskih medija o aktuelnoj političkoj situaciji;
* komunicira sa štampanim i elektronskim medijima;
* koordinira aktivnosti i organizacije press konferencija;
* koordinira i uređuje sadržaj na svim društvenim mrežama Partije;
* koordiniše izradom multimedijalnog sadržaja i uređuje sajt Partije;
* sačinjava prijedloge saopštenja sa sjednica organa i druga reagovanja po zahtjevu predsjednika;
* komunicira sa državnim i opštinskim organima i pomaže pri formiranju javnih nastupa;
* obavlja druge poslove koje mu povjere predsjednik i Predsjedništvo.

Medjski tim predlaže Glavnom odboru i Predsjedništvu strategije i planove rada u oblasti svog djelovanja.

**Član 51**

Šef Medijskog tima koordinira radom i aktivnostima Medijskog tima, stara se o realizaciji aktivnosti propisanih članom 49 ovog Statuta i za svoj rad odgovara predsjedniku i Glavnom odboru.

Šefa medijskog tima bira Glavni odbor, na prijedlog predsjednika Partije.

Mandat šefa Medijskog tima traje četiri godine.

**Član 52**

Portparola bira Predsjedništvo Partije na prijedlog predsjednika Partije.

Portparol zastupa Partiju u javnosti u skladu sa smjernicama koje dobije od Medijskog tima.

Portparol je po funkciji član Medijskog tima.

3.1.7. Politički savjet

**Član 53**

Politički savjet je savjetodavni organ Partije.

Politički savjet čine istaknuti politički, naučni i javni radnici.

Politički savjet za svoj rad odgovara Predsjedništvu.

Na prijedlog predsjednika, Predsjedništvo bira i razrješava članove Političkog savjeta.

**Član 54**

Član Političkog savjeta ne može biti član savjeta druge partije ili sličnog političkog tijela.

**Član 55**

Član Političkog savjeta može, ali ne mora biti član Partije.

**Član 56**

Nadležnosti Političkog savjeta su iz domena razmatranja ključnih društvenih, idejnih i političkih pitanja, koja su od važnosti za definisanje strategije u politici Partije.

**Član 57**

Politički savjet iz svog sastava bira predsjednika.

Predsjednik Političkog savjeta je član Predsjedništva partije, sa ravnopravnim pravom odlučivanja.

Drugi članovi Političkog savjeta mogu prisustvovati sjednicama Predsjedništva po pozivu Predsjedništva radi stručnog savjeta u svojstvu izvjestioca ali bez prava odlučivanja.

O donijetim preporukama Politički savjet obavještava predsjednika i Predsjedništvo partije.

3.1.8. Izvršni odbor

**Član 58**

Izvršni odbor vrši poslove praktičnog realizovanja i ostvarivanja politike Partije.

Izvršni direktor predlaže sastav Izvršnog odbora a bira ga Predsjedništvo.

Predsjednik Izvršnog odbora je izvršni direktor.

Izvršni odbor:

* daje inicijative i prijedloge za efikasno ostvarivanje odluka Glavnog odbora i Predsjedništva;
* stara se o infrastrukturi partije, učestvuje u radu i daje preporuke opštinskim odborima u cilju širenja organizacione i infrastrukturne mreže;
* stara se o terenskim i izbornim kampanjama Partije;
* organizuje propagandne aktivnosti Partije;
* realizuje druge zadatke za koje ga zaduže Glavni odbor i Predsjedništvo;
* koordinira i daje inicijative za poboljšanje rada funkcionera u izvršnoj vlasti na državnom i opštinskom nivou;
* obavlja druge poslove u skladu sa Statutom.

**Član 59**

Izvršnog direktora bira Glavni odbor, na prijedlog predsjednika.

Mandat izvršnog direktora je četiri godine.

Izvršni direktor:

* rukovodi radom i predsjedava sjednicama Izvršnog odbora;
* rukovodi radom Centrale Partije;
* odgovoran je za poslove zasnivanja i raskdanja radnih odnosa u skladu sa aktom o sistematizaciji, Zakonom o radu i drugim aktima;
* upravlja imovinom Partije, obezbjeđuje njenu zaštitu i stara se o materijalno finansijskom poslovanju;
* sačinjava i predlaže Glavnom odboru finansijski plan Partije za narednu godinu;
* odobrava i izradu pečata opštinskih odbora;
* stara se o organizacionom jačanju partije, formiranju infrastrukturne mreže i koordinira formiranje opštinskih i mjesnih odbora;
* učestvuje u kreiranju i rukovodi izbornim i terenskim kampanjama;
* koordinira rad i održava redovnu komunikaciju sa opštinskim organizacijama u cilju širenja organizacione i infrastrukturne mreže;
* daje prijedloge u oblasti definisanja i sprovođenja političkih smjernica;
* koordinira organizovanjem propagandnih aktivnosti Partije;
* rukovodi administrativnim sekretarijatom Partije, i stara se o ažuriranju Centralnog registra članova Partije;
* nadgleda i stara se o radu arhive Partije na državnom nivou;
* vrši druge poslove koju mu odrede predsjednik ili Predsjedništvo partije;
* obavlja druge poslove u skladu sa Statutom.

Za sve poslove finansijsko-materijalne prirode izvršni direktor odgovara predsjedniku Partije i dostavlja mu izvještaj o izvršenim poslovima, a za ostale poslove odgovara Glavnom odboru.

Centrala je stručno-operativni organ zadužen za sprovođenje aktivnosti i mjera na organizacionom jačanju Partije. Članove Centrale čine članovi zaposleni u skladu sa aktom o sistematizaciji. Članovi Centrale su dužni za izvršenje poslova koji su predviđeni aktom o sistematizaciji. Članovi Centrale za svoj rad odgovaraju Izvršnom direktoru Partije.

3.1.9. Statutarna komisija

**Član 60**

Statutarna komisija je nezavisan organ Partije.

Statutarna komisija ima 3 člana koja bira i razrješava Kongres, na prijedlog Predsjedništva.

Mandat članova Statutarne komisije je četiri godine.

Predsjednika Statutarne komisije, koji saziva i predsjedava sjednicama Statutarne komisije, bira i razrješava Kongres na prijedlog Predsjedništva.

Svoje odluke Statutarna komisija donosi većinom glasova svih članova.

Odluke Statutarne komisije su obavezujuće i konačne.

**Član 61**

Nadležnosti Statutarne komisije su:

* tumači Statut i druga opšta akta Partije;
* priprema nacrt izmjena i dopuna Statuta, po odluci Predsjedništva ili Glavnog odbora;
* priprema nacrt izmjena i dopuna drugih opštih akata Partije;
* utvrđuje usklađenost opštih akata sa Statutom i međusobnu usklađenost opštih akata i predlaže rješenja u slučaju nesaglasnosti;
* daje mišljenje Sudu časti u postupku po žalbi radi isključenja iz Partije;
* rješava sukob nadležnosti organa u Partiji, kada Statutom nije drugačije uređeno;
* odlučuje u drugom stepenu disciplinske odgovornosti;
* podnosi izvještaj o radu Kongresa;
* predlaže Pravilnik o disciplinskoj odgovornosti Glavnom odboru;
* donosi Pravilnik o svom radu.

3.1.10. Nadzorni odbor

**Član 62**

Nadzorni odbor ima 3 člana.

Predsjednika i članove Nadzornog odbora, na prijedlog Predsjedništva, bira i razrješava Kongres.

Mandat članova Nadzornog odbora je četiri godine.

Sjednice Nadzornog odbora se sazivaju prema potrebi, a njih saziva i njima predsjedava predsjednik Nadzornog odbora.

Nadzorni odbor donosi odluke većinom glasova svojih članova.

**Član 63**

Nadležnosti Nadzornog odbora su da:

* kontroliše prihode i rashode Partije;
* kontroliše upravljanje imovinom koja je u vlasništvu Partije ili kojom Partija raspolaže po drugom osnovu;
* podnosi godišnji izvještaj o kontroli finansijskog poslovanja Glavnom odboru Partije;
* podnosi izvještaj Kongresu;
* donosi Poslovnik o svom radu.

3.1.11. Sud časti

**Član 64**

Sud časti je tijelo u čijoj je nadležnosti rješavanje spornih pitanja u Partiji, koja se tiču isključenja iz članstva, postupanja po žalbi na isključenje iz članstva i drugih pitanja povrede discipline članova, funkcionera Partije i stalno zaposlenih, a u skladu sa Pravilnikom Suda časti.

Sud časti čine 3 člana, sa mandatom od četiri godine.

Sud časti je dužan donijeti odluku, odnosno dati mišljenje, u roku od 30 dana od dana prijema inicijative.

Članove Suda časti bira i razrješava Glavni odbor, na prijedlog Predsjedništva.

**Član 65**

Članovi Suda časti ne mogu biti članovi Predsjedništva Partije.

Na zahtjev Predsjedništva, Sud časti raspravlja i daje preporuke u vezi sa međuljudskim odnosima članova Partije, onda kada se smatra da su oni narušeni. O tumačenju i preporukama za konkretne slučajeve, Sud časti izvještava Predsjedništvo.

3.1.12. Sekretarijati

**Član 66**

Sekretarijati su stručni organi zaduženi za resorne politike.

Sekretare sekretarijata bira i razrješava Predsjedništvo, na prijedlog predsjednika Partije.

Mandat sekretara je četiri godine.

**Član 67**

Sekretarijati:

* prate, analiziraju i javno promovišu javne politike iz oblasti svog djelovanja;
* daju incijative, preporuke i sugestije Predsjedništvu vezane za resornu politiku;
* svojim stručnim savjetima učestvuju u radu Poslaničkog kluba;
* donose Poslovnik o svom radu;
* obavljaju i druge poslove koje im povjere Glavni odbor i Predsjedništvo, u skladu sa Statutom.

Sekretari sekretarijata za svoj rad odgovaraju predsjedniku i Predsjedništvu Partije.

3.1.13. Generalni sekretar

**Član 68**

Generalni sekretar pomaže predsjedniku partije u vođenju poslova iz njegove nadležnosti za koje ga on ovlasti.

Generalnog sekretara bira i razrješava Glavni odbor, na prijedlog predsjednika Partije.

Mandat generalnog sekretara je četiri godine.

**Član 69**

Generalni sekretar:

* priprema sjednice Predsjedništva i Glavnog odbora i stara se o redovnom dostavljanju materijala članovima Predsjedništva i Glavnog odbora;
* stara se o izvršenju Odluka Predsjedništva i Glavnog odbora;
* učestvuje u radu stalnih i privremenih radnih tijela, koje formira Glavni odbor;
* koordinira osnivanje generalnih sekreterijata za određene javne politike;
* uz resornog potpredsjednika koordiniše sektorom za međunarodnu saradnju;
* ovlašćuje lice koje sačinjava zapisnike na sjednicama organa na državnom nivou i stara se o njihovoj sadržini;
* koordiniše rad sekretara Opštinskih odbora;
* stara se o informisanju članstva o aktivnostima Partije;
* učestvuje u kreiranju političkih smjernica partije, izbornih i terenskih kampanja;
* obavlja izborne aktivnosti u skladu sa Odlukama Glavnog odbora i Predsjedništva;
* pruža podršku izvršnom direktoru u izgradnji infrastrukture Partije;
* vrši druge poslove koje mu odredi predsjednik Partije.

3.1.14. Politički direktor

**Član 70**

U svrhu političkog djelovanja, partija može imenovati političkog direktora.  
Političkog direktora imenuje Glavni odbor, na prijedlog predsjednika.

Mandat političkog direktora je četiri godine.

**Član 71**

 Nadležnosti političkog direktora su:

* stara se o dosljednoj primjeni Programa Partije;
* učestvuje u kreiranju političkih smjernica Partije;
* daje inicijative i prijedloge za efikasno ostvarivanje planova rada Glavnog odbora i Predsjedništva iz oblasti javnih politika;
* u saradnji sa šefom Medijskog tima, analizira aktuelnu političku situaciju i pruža podršku Medijskom timu u kreiranju i sprovođenju komunikacione i medijske strategije.
* predstavlja Partiju u javnosti iz oblasti javnih politika;
* održava redovnu komunikaciju sa Poslaničkim klubom i daje sugestije za podnošenje akata i prijedloga u Skupštini Crne Gore;
* pruža podršku izvršnom direktoru u izgradnji infrastrukture Partije i učestvuje u kreiranju internih akata u cilju poboljšanja razvoja Partije;
* u saradnji sa Centralom Partije organizuje tematske edukacije članova i simpatizera Partije;
* pomaže rad Političkog savjeta i po pozivu Političkog savjeta može prisustvovati sjednicama Političkog savjeta;
* predlaže izmjene i dopune Programa partije;
* obavlja druge poslove koje mu povjere predsjednik ili Predsjedništvo Partije.

3.1.15. Menadžer

**Član 72**

U svrhu tehničko-operativnog djelovanja, Partija može imenovati menadžera partije.

Menadžera Partije imenuje predsjednik, na prijedlog izvršnog direktora.

Mandat menadžera Partije je četiri godine.

**Član 73**

Menadžer obavlja administrativno-finansijske poslove koje mu povjeri predsjednik Partije.

Menadžer je odgovoran za finansijsko poslovanje Partije.

**Član 74**

Nadležnosti menadžera partije su:

* podnosi finansijske i revizorske izvještaje;
* obezbjeđuje vođenje detaljne ažurne evidencije o plaćanju članarine i o tome podnosi izvještaj predsjedniku Partije;
* odgovoran je za poslove logistike, nabavke materijala i opreme neophodne za operativno funkcionisanje Partije;
* obavlja poslove iz svoje nadležnosti definisane zakonom;
* obavlja i druge poslove koje mu povjere predsjednik i Predsjedništvo.

Izuzetno, do imenovanja menadžera partije dio njegovih logističkih i drugih nadležnosti odlukom Predsjedništva može preuzeti izvršni direktor, a dio finansijskih poslova i obaveza predsjednik Partije.

3.2 Organi na opštinskom nivou

**Član 75**

Na opštinskom nivou Partija se organizuje i djeluje u mjesnoj zajednici, gradskoj opštini, opštinama, Glavnom gradu i Prijestonici.

Na opštinskom nivou se formiraju sljedeći politički organi:

* Opštinska konvencija/Konvencija odbora Glavnog grada/Konvencija odbora gradskih opština/Konvencija odbora Prijestonice (u daljem tekstu: Opštinska konvencija);
* Opštinski odbor/Odbor Glavnog grada/odbori gradskih opština/Odbor Prijestonice (u daljem tekstu: Opštinski odbor);

Oblici organizovanja i djelovanja članova partije na mjesnom nivou su mjesne organizacije i povjerenici.

Mjesne organizacije formiraju se u mjesnoj zajednici, dijelu mjesne zajednice, djelovima grada ili drugim naseljenim mjestima na gradskom i seoskom području. Odluku o formiranju mjesnih organizacija donosi Opštinski odbor.

U sredinama u kojima nije osnovana organizacija i u kojima nisu uspostavljeni organi Partije, partija djeluje preko povjerenika ili preko inicijalnih odbora.

Na opštinskom nivou se mogu formirati ekspertska i organizaciono-promotivna tijela na osnovu posebne odluke Opštinskog odbora. Prijedlog za formiranje tih tijela daje predsjednik Opštinskog odbora Partije.

3.2.1. Opštinska konvencija

**Član 76**

Opštinska konvencija je najviši organ Partije na opštinskom nivou koji se saziva po potrebi, a najmanje jedanput u četiri godine.

Opštinsku konvenciju saziva predsjednik opštinskog odbora, uz saglasnost Predsjedništva Partije.

Opštinska Konvencija može biti redovna ili vanredna.

Redovna Konvencija je izborna.

Vanredna Konvencija može biti programska i izborna.

Vanrednu Konvenciju saziva predsjednik Opštinskog odbora na zahtjev većine članova Opštinskog odbora. Vanredna Konvencija se saziva u roku ne dužem od 30 dana od dana donošenja Odluke o njenom zakazivanju.

Način rada Opštinske konvencije, kao i kriterijumi o broju i načinu izbora delegata Konvencije, uređuju se posebnim aktom koji donosi Opštinski odbor Partije. Opštinska konvencija odlučuje većinom glasova prisutnih delegata.

**Član 77**

Opštinsku konvenciju čini najmanje 20 a najviše 500 delegata, zavisno od teritorijalne veličine i broja birača u opštinskoj organizaciji.

Delegati mogu biti po funkciji i izabrani.

Delegati po funkciji su:

* predsjednik Opštinskog odbora;
* potpredsjednik Opštinskog odbora;
* sekretar Opštinskog odbora;
* članovi Opštinskog odbora;

Izabrane delegate čine registrovani članovi Partije iz te opštine i predstavnici mjesnih odbora.

Broj delegata za opštinsku Konvenciju utvrđuje Opštinski odbor posebnim aktom.

Broj delegata se utvrđuje u skladu sa ostvarenim rezultatima u širenju organizacione mreže i u skladu sa rezultatima posljednjih izbora (državnih ili lokalnih).

**Član 78**

Nadležnosti Opštinske konvencije:

* bira i razrješava predsjednika, potpredsjednike i članove Opštinskog odbora;
* donosi Opštinski politički program Partije;
* razmatra Izvještaj o radu opštinskih odbora između dvije Konvencije;
* usvaja druga dokumenta koja su od strateškog političkog značaja za djelovanje Partije na opštinskom nivou.

3.2.2. Opštinski odbor

**Član 79**

Opštinski odbor je organ stranke koji se formira radi sprovođenja politike na teritoriji opštine, Glavnog grada, Prijestonice i gradskih opština.

Sjedište Opštinskog odbora je na teritoriji opština, Glavnog grada, gradskih opština i Prijestonice.

Sjednicama Odbora predsjedava predsjednik Opštinskog odbora.

Odbor se bira na Opštinskoj konvenciji.

Opštinski odbor samostalno uređuje svoj način rada.

Na prijedlog predsjednika Opštinskog odbora, Opštinski odbor može izabrati sekretara Odbora.

Uz saglasnost Predsjedništva članovi se delegiraju na funkcije u opštinama.

Opštinski odbor broji najmanje 10 članova. Opštinski odbor saziva predsjednik Odbora.

Opštinski odbor čiji broj članova nije veći od 10, ujedno će biti i Izvršni odbor Opštinskog odbora.

Opštinski odbor koji ima više od 10 članova može formirati Izvršni odbor u cilju efikasnijeg rada

Opštinskog odbora. Na čelu Opštinskog odbora, nalazi se predsjednik Opštinskog odbora.

**Član 80**

Opštinski odbor:

* uređuje, razmatra i unapređuje opštinsku organizaciju Partije;
* sprovodi odluke organa stranke na opštinskom nivou;
* donosi Pravilnik o radu Opštinskog odbora;
* vodi tekuću politiku Partije na opštinskom nivou;
* vodi evidenciju članova sa svoje teritorije i dostavlja je Centrali Partije;
* predlaže razrješenje predsjednika Opštinskog odbora;
* odlučuje o učešću Partije na opštinskim izborima;
* utvrđuje izbornu listu kandidata za odbornike za opštinske izbore;
* bira i odlučuje o predloženim kandidatima za nosioce funkcija u izvršnoj vlasti na opštinskom nivou, na prijedlog predsjednika Opštinskog odbora;
* bira sekretara lokalnog odbora, na prijedlog predsjednika Opštinskog odbora;
* donosi odluku o broju i načinu izbora potpredsjednika Opštinskog odbora;
* imenuje Izborni štab, organizuje i sprovodi izbornu kampanju na svojoj teritoriji uz saglasnost i koordinaciju sa Izvršnim odborom Partije;
* predlaže kandidata/e za predsjednika opštine/gradonačelnika Glavnog grada/predsjednike gradskih opština/gradonačelnika Prijestonice, uz sagalasnost Predsjedništva Partije;
* obavlja druge poslove predviđene Statutom i drugim opštim aktima;
* bira Izvršni odbor Opštinskog odbora na prijedlog predsjednika Opštinskog odbora.

Izuzetno, Opštinski odbor može, u slučaju ostavke ili razrješenja predsjednika Opštinskog odbora, imenovati novog predsjednika lokalnog odbora, čiji mandat traje do naredne izborne Opštinske konvencije.

Opštinski odbor se bira na četiri godine. Sjednice Opštinskog odbora saziva predsjednik Opštinskog odbora, najmanje jednom u dva mjeseca.

Sjednica Opštinskog odbora saziva predsjednik Opštinskog odbora ili na prijedlog najmanje 1/3 članova Opštinskog odbora.

Saziv i dnevni red sjednice predsjednik Opštinskog odbora dostavlja članovima Odbora najmanje 5 dana pred održavanje sjednice, osim kada objektivne okolnosti nameću potrebu održavanja hitne sjednice Opštinskog odbora.

Izuzetno, Opštinski odbor apsolutnom većinom od ukupnog broja članova može imenovati novog ili razriješiti postojećeg člana Opštinskog odbora. Ukupan broj na ovaj način izabranih članova ne može biti veći od 40% članova odbora koje bira Opštinska konvencija.

U cilju boljeg operativnog djelovanja, Opštinski odbor može imenovati Izvršni odbor Opštinskog odbora, odnosno tijelo za operativno sprovođenje odluka organa Partije na opštinskom nivou.

3.2.3. Predsjednik Opštinskog odbora

**Član 81**

Predsjednik Opštinskog odbora:

* predstavlja partiju na nivou lokalne samouprave;
* predlaže izbor novog potpredsjednika i sekretara Opštinskog odbora;
* predlaže Opštinskom odboru izbornu listu i kandidate za nosioce funkcija na opštinskom nivou;
* predlaže način vođenja tekuće opštinske politike;
* koordinira i odlučuje o tekućim organizacionim, stručnim i promotivnim aktivnostima partije na opštinskom nivou;
* Predlaže Opštinskom odboru kandidate za Izvršni odbor Opštinskog odbora;
* predsjedava sjednicama Opštinskog odbora;
* stara se o sprovođenju politike i odluka partije na opštinskom nivou;
* delegira zaduženja funkcionerima Opštinskog odbora;
* stara se o organizacionom povezivanju i operativnom funkcionisanju organizacije na opštinskom nivou;
* vrši sve druge obaveze u skladu sa Statutom i aktima donešenim na nivou Opštinskog odbora Partije.

Mandat predsjednika Opštinskog odbora traje četiri godine sa pravom reizbora.

Predsjedniku Opštinskog odbora funkcija prestaje istekom mandata, ostavkom, prestankom članstva ili grubim kršenjem Statuta.

Izuzetno, u slučaju ostavke, prestanka članstva ili razrješenja predsjednika Opštinskog odbora, Opštinski odbor može imenovati novog predsjednika Opštinskog odbora, većinom glasova od ukupnog broja članova Opštinskog odbora. Mandat novoizabranog predsjednika Opštinskog odbora traje do naredne izborne Opštinske konvencije.

3.2.4. Potpredsjednik Opštinskog odbora

**Član 82**

Potpredsjednika Opštinskog odbora bira Opštinska konvencija.

Izuzetno, Opštinski odbor može na prijedlog predsjednika ili 2/3 članova Opštinskog odbora izabrati novog potpredsjednika Opštinskog odbora. Mandat, na ovaj način, izabranog potpredsjednika traje do prve naredne Opštinske konvencije.

Odluku o broju i načinu izbora potpredsjednika na Opštinskoj konvenciji donosi Opštinski odbor.

Potpredsjednik odbora pomaže predsjedniku Opštinskog odbora u obavljanju poslova iz njegove nadležnosti za koje ih on ovlasti.

3.2.5. Sekretar Opštinskog odbora

**Član 83**

Sekretara Opštinskog odbora bira Opštinski odbor na prijedlog predsjednika Opštinskog odbora.

Sekretar Opštinskog odbora:

* priprema sjednice Opštinskog odbora;
* koordinira rad na dostavljanju materijala članovima Odbora;
* stara se o organizacionom jačanju Partije na opštinskom nivou;
* odgovara za arhivu Partije nastalu radom Opštinskog odbora;
* vrši druge poslove koje mu odredi predsjednik Opštinskog odbora.

3.2.6. Izvršni odbor Opštinskog odbora

**Član 84**

Opštinski odbor svojom odlukom utvrđuje broj i način izbora članova Izvršnog odbora Opštinskog odbora.

Izvršni odbor se bira iz redova članova Opštinskog odbora.

Predsjednik i potpredsjednici Opštinskog odbora i predsjednik Kluba odbornika u Skupštini jedinice lokalne samouprave po funkciji su članovi Izvršnog odbora.

Izvršni odbor se saziva po potrebi, a najmanje jednom u 2 mjeseca.

Predsjednik Opštinskog odbora saziva sjednicu Izvršnog odbora samoinicijativno ili na prijedlog 1/3 članova Izvršnog odbora.

Predsjednik je dužan sazvati sjednicu Izvršnog odbora u roku od sedam dana od dana dobijanja prijedloga.

Predsjednik Opštinskog odbora može biti predsjednik Izvršnog odbora. Ukoliko predsjednik Opštinskog odbora nije predsjednik Izvršnog odbora, Izvršni odbor većinom glasova bira predsjednika Izvršnog odbora.

3.3 Odlučivanje u organima Partije

**Član 85**

Sve odluke u organima Partije donose se većinom glasova prisutnih članova organa Partije, osim ukoliko Statutom nije drugačije propisano.

Organi Partije donose odluke javnim ili tajnim glasanjem.

Za punovažan rad i odlučivanje u organima Partije, mora biti prisutno više od polovine ukupnog broja članova organa.

Prilikom izjašnjavanja član organa može glasati: “za”, “protiv” ili “uzdržan”.

4. KANDIDATURE U POSTUPKU IZBORA ORGANA VLASTI

**Član 86**

Kandidate Partije za funkcije na državnom i opštinskom nivou i kandidate za državne i opštinske izborne liste mogu predlagati članovi i organi Partije.

Glavni odbor, u skladu sa ovim Statutom i posebnim aktom, utvrđuje način kandidovanja za državne organe vlasti.

Glavni odbor usvaja prijedlog predsjednika Partije, koji nakon konsultacija sa potpredsjednicima i opštinskim odborima, predlaže kandidate za nosioce funkcija na državnom nivou i kandidate za državnu izbornu listu.

Opštinski odbor, u skladu sa ovim Statutom i posebnim aktom utvrđuje način kandidovanja za lokalne organe vlasti.

Opštinski odbor usvaja prijedlog predsjednika lokalnog odbora koji predlaže kandidate za nosioce funkcija na opštinskom nivou i kandidate za opštinsku izbornu listu.

Saglasnost na izbor kandidata za izvršne funkcije na državnom i opštinskom nivou, kandidata koji nije član Partije daje Glavni odbor Partije.

5. MATERIJALNO I FINANSIJSKO POSLOVANJE

**Član 87**

Partija se finansira i obavlja finansijsko poslovanje u skladu sa zakonom.

Partija je samostalan politički subjekat koji ima svoj žiro-račun i vodi jedinstveno računovodstveno poslovanje.

Na državnom i opštinskom nivou sve odluke finansijske i materijalne prirode, uključujući godišnji budžet i imovinu partije, donosi Glavni odbor na prijedlog predsjednika Partije.

Predsjednik Partije ili lica koja on ovlasti, jedini su finansijski nalogodavci i odgovorni izvršitelji odluka finansijsko-materijalne prirode u Partiji.

Imovina Partije je nedjeljiva i njome raspolaže i upravlja Predsjedništvo Partije.

**Član 88**

Kandidat koji obavlja funkciju u ime Partije na državnom ili lokalnom nivou dužan je da najmanje 10% neto zarade izdvaja za finansiranje poslovanja Partije, u skladu sa posebnom odlukom koju donosi Glavni odbor.

Navedena sredstva se prikupljaju u skladu sa zakonskim regulativama kojima se uređuje finansijsko poslovanje političke Partije.

5.1 Unutrašnja kontrola finansijskog poslovanja

**Član 89**

Glavni odbor usvaja finansijski izvještaj Partije, na prijedlog Predsjedništva.

Za obavljanje unutrašnje kontrole finansijskog poslovanja Partije zadužen je Nadzorni odbor.

Svaki član Partije može zatražiti od Nadzornog odbora da mu se omogući uvid u finansijski izvještaj uz pisani zahtjev i obrazloženje. Ova pitanja se bliže određuju Poslovnikom o radu Nadzornog odbora.

6. ODLUČIVANJE O SPAJANJU I UDRUŽIVANJU

**Član 90**

Kongres Partije 2/3 većinom od ukupnog broja delegata donosi odluku o spajanju Partije sa drugom/im političkim partijama. U slučaju spajanja, Partija gubi svoj pravni subjektivitet a novi pravni subjekat postaje partija koja je nastala spajanjem dvije ili više partija.

7. ČLANSTVO U MEĐUNARODNIM ORGANIZACIJAMA

**Član 91**

Glavni odbor odlučuje o učešću Partije u međunarodnim političkim organizacijama i savezima apsolutnom većinom od ukupnog broja članova.

8. PRESTANAK RADA

**Član 92**

O prestanku rada Partije odlučuje Kongres Partije, 2/3 većinom od ukupnog broja delegata.

U slučaju gubljenja pravnog subjektiviteta Partije (prestanak rada ili spajanje sa drugim partijama), Glavni odbor donosi odluku o raspodjeli imovine Partije.

9. PROMJENA STATUTA

**Član 93**

O donošenju novog Statuta ili izmjenama i dopunama važećeg Statuta odlučuje Kongres.

Prijedlog za donošenje novog Statuta ili prijedlog izmjena i dopuna važećeg Statuta mogu dati:

* predsjednik Partije;
* Glavni odbor;
* Predsjedništvo;
* najmanje 1/4 prisutnih delegata na Kongresu.

Izuzetno, na prijedlog Predsjedništva, Glavni odbor može izvršiti izmjene i dopune Statuta. Za usvajanje prijedloga izmjena i dopuna statuta, potrebna je 3/4 većina glasova od ukupnog broja članova Glavnog odbora.

10. PRELAZNE I ZAVRŠNE ODREDBE

**Član 94**

Ovaj Statut stupa na snagu danom donošenja na Kongresu.

Svi akti i dokumenti Partije moraju se uskladiti sa ovim Statutom, u roku od 6 mjeseci od njegovog stupanja na snagu.

Usvajanjem ovog Statuta prestaje da važi Statut donijet na II redovnoj Konvenciji 09.04.2017. godine.

Ovaj Statut je punovažan danom registracije kod nadležnog državnog organa.